વાંચનનો શોખ અને સમજદારી હોય એ માણસ જ આ લાગણીશીલ મુદ્દે આવું બોલી શકે. જયંતીએ એની સામે જોઇને વિચાર્યું અને પછી હળવે રહીને મુદ્દાની વાત પર આવ્યો. 'ગુનાખોરી તો આપણા ગુજરાતમાંય એટલી બેફામ બની ગઇ છે કે ના પૂછો વાત!' એણે જગદીશ સામે જોયું. 'મારો દીકરો કોલેજમાં જર્નાલિઝમનું ભણે છે. અંગ્રેજી- ગુજરાતી એકેએક છાપાની લીટીએ લીટી વાંચે. ટીવીમાં પણ ન્યૂઝચેનલ્સ સિવાય કશું જોતો નથી. તમને નવાઇ લાગશે પણ હું અહીં આવવા નીકળ્યો ત્યારે એણએ મને કહ્યું કે પપ્પા, મેરઠમાં ધ્યાન રાખજો. ગયા મહિને મેરઠના એક માણસને કોઇક લંડનમાં ઢાળી દીધેલો.' સાવ ભોળો ચહેરો કરીને જયંતીએ જગદીશ સામે જોયું. 'એની આ વાત સાચી છે?'